Predkladacia správa

Vláda Slovenskej republiky prerokovala na svojom zasadnutí dňa 9. októbra 2002 spoločný  materiál ministra financií a ministra školstva k návrhu na oddlženie škôl a školských zariadení a riešenie záväzkov štátu v odvetví školstva v pôsobností krajských a okresných úradov do 30. júna 2002 a následne prijala uznesenie č. 1116. V bode B.2 uložila ministrovi školstva predložiť na rokovanie vlády SR návrh konečného riešenia zadĺženosti škôl a školských zariadení k 30. júnu 2002.

Na základe aktualizovaných údajov krajských úradov bola vyčíslená suma záväzkov štátu k 30. júnu 2002 za školstvo 787, 306 mil.Sk. Vláda SR rozhodla riešiť úhradu predmetných záväzkov po etapách. 

Vo vzťahu k dodávateľom energií a vody sa  v  prvej etape  podľa bodu B. 2. uznesenia vlády SR  č. 952  uvoľnili finančné prostriedky v sume 300 mil. Sk, ktoré boli nevyhnutne potrebné na zabezpečenie plynulej prevádzky škôl a školských zariadení a na úhrady do poistných fondov. 

 V druhej etape boli na oddlženie škôl a školských zariadení  podľa uznesenia vlády SR č. 1116 uvoľnené finančné prostriedky v sume  300 mil. Sk,  ale skutočná výška uvoľnených finančných prostriedkov  bola po opätovnom  preverení 297,389 mil. Sk.

	Ministerstvo školstva Slovenskej republiky vykonalo v zmysle vyššie uvedenej úlohy  aktualizáciu záväzkov štátu z titulu oddlženia škôl a školských zariadení v jednotlivých krajoch. Účelom zisťovania bola potreba reagovať na  vývoj situácie v zabezpečovaní procesu delimitácie v jednotlivých  okresoch a krajoch  a spresniť štruktúru  záväzkov z hľadiska ekonomického členenia i z hľadiska nutnosti oddlženia cirkevných škôl, ktorých rozpočtové zabezpečenie nepokrýva reálne finančné potreby. 

 Zistené ostávajúce záväzky štátu po realizácii  prvej a druhej etapy oddlženia. predstavujú  sumu 189,917 mil. Sk. (Táto suma je viazaná na súčasný stav v uzatváraní delimitačných protokolov.) Situáciu navrhujeme riešiť účelovým uvoľnením uvedenej  sumy krajským úradom  podľa  návrhu v priloženej tabuľke. Realizáciou  návrhu  sa zabezpečí oddlženie na úrovni v súčasnosti známych  záväzkov štátu k 30. júnu 2002 v nadväznosti na zákon NR SR č. 446/2001 Z. z. o majetku vyšších územných celkov a zákona  NR SR č. 447/2001 Z. z., ktorým sa mení a dopĺňa zákon SNR č. 137/1991Zb. o majetku obcí v znení neskorších predpisov.

Z hľadiska škôl a školských zariadení navrhovaný postup umožní uhradiť dodávateľom podstatnú časť svojich záväzkov   a tým zabezpečiť, aby do konca kalendárneho roku  neprichádzalo k odpájaniu od energií a k ďalším narušeniam normálneho chodu škôl a školských zariadení. 

	Predložený návrh nemá dopad na zamestnanosť ani stav životného prostredia v Slovenskej republike.